**ОБЩИНСКИ СЪВЕТ –ГУЛЯНЦИ**

**Н А Р Е Д Б А**

**ЗА УПРАВЛЕНИЕ НА ОТПАДЪЦИТЕ**

**НА ТЕРИТОРИЯТА НА ОБЩИНА ГУЛЯНЦИ**

**( Приета от Общински съвет – гр. Гулянци на основание чл. 22 от Закона на управление на отпадъците с Решение № 154 от 28.08.2020 г.)**

**Гр. Гулянци**

**Глава първа**

**ОБЩИ РАЗПОРЕДБИ**

**Чл.1.** Тази наредба урежда:

(1) Правата и задълженията на общинската администрация, и на лицата при чиято дейност се образуват и/или третират отпадъци;

(2) Изискванията към площадките за предаване на отпадъци от хартия и картон, пластмаси и стъкло, в т.ч. условията за регистрация на площадките;

(3) Контролът, глобите и санкциите за нарушаване разпоредбите на настоящата наредба;

(4) Финансовото осигуряване на дейностите по третиране на отпадъците и заплащането на съответните услуги;

(5) Определя условията и реда за изхвърлянето, събирането, включително разделното, транспортирането, оползотворяването и обезвреждането на битови (ТБО) и строителни отпадъци (СО), включително биоотпадъци (БО), битови едрогабаритни отпадъци (ЕГО), опасни битови отпадъци (ОБО), масово разпространени отпадъци (МРО), на територията на община Гулянци, съгласно изискванията на Закона за управление на отпадъците (ДВ бр.53 от 13.07.2012 г.) и подзаконовите нормативни актове по прилагането му, както и заплащането за предоставяне на съответните услуги по реда на Закона за местните данъци и такси;

(6) Екологосъобразното управление на отпадъците на територията на община Гулянци с цел предотвратяване, намаляване или ограничаване вредното въздействие на отпадъците върху човешкото здраве и околната среда при следния приоритетен ред (йерархия):

1. предотвратяване на образуването на отпадъците;

2. подготовка за повторна употреба;

3. рециклиране;

4. друго оползотворяване,

5. обезвреждане.

**Чл.2.** Наредбата действа на територията на община Гулянци, съгласно чл.22 от Закона за управление на отпадъците /ЗУО/ и чл.20 от Закона за местното самоуправление и местната администрация/ ЗМСМА/ и е задължителна за всички постоянно и временно пребиваващи физически и юридически лица на територията на община Гулянци.

**Глава втора**

**ЗАДЪЛЖЕНИЯ НА КМЕТА НА ОБЩИНАТА**

**Чл.3.** (1) Кметът на общината организира управлението на битовите и строителните отпадъци, образувани на нейна територия, съобразно изискванията на тази наредба и ЗУО.

(2) Кметът на общината осигурява условия, при които всеки притежател на битови отпадъци се обслужва от лица по чл. 35 от ЗУО, на които е предоставено право да извършват дейности по тяхното събиране, транспортиране, оползотворяване и/или обезвреждане.

(3) Кметът на общината отговаря за:

1. осигуряването на съдове за събиране на битовите отпадъци - контейнери, кофи и други;

2. събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им;

3. почистването на уличните платна, площадите, алеите, парковите и другите територии от населените места, предназначени за обществено ползване;

4. избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци;

5. организирането на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на съответната община;

6. разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло;

7. организирането на дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци;

8. изпълнението на решенията по чл. 26, ал. 1 от ЗУО на общото събрание на регионалните сдружения по чл. 24, ал. 1 от ЗУО и съдейства за създаване на центрове за повторна употреба, поправка и подготовка за повторна употреба;

9. организирането на разделно събиране на опасните битови отпадъци извън обхвата на наредбите по чл. 13, ал. 1 от ЗУО и предаването им за оползотворяване и/или обезвреждане;

10. разделното събиране и съхраняването на битови биоразградими отпадъци, в т.ч. определя местата за разполагане на необходимите елементи на системата за разделно събиране на отпадъците и предаването им за компостиране или анаеробно разграждане;

11. почистването от отпадъци на общинските пътища в съответствие с чл. 12 от ЗУО;

12. осигуряването на информация на обществеността по т. 1 - 12, 14 и 15. чрез интернет страницата на общината, както и по друг подходящ начин;

13. поддържането на регистър на площадките за предаване на отпадъци от пластмаси, стъкло, хартия и картон на територията на общината;

14. предотвратяването изхвърлянето на отпадъци на неразрешени за това места и/или създаването на незаконни сметища и организиране на почистването им.

**Чл. 4.** Кметът на общината организира изпълнението на задълженията си за участие в системите за разделно събиране по чл. 19, ал. 3, т. 6 от ЗУО, като сключва договори при условия и ред, определен с решение на общинския съвет, със:

1. организации по оползотворяване, притежаващи разрешение, издадено по реда на глава пета, раздел III от ЗУО, и/или

2. други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на съответната община, и/или комплексно разрешително, издадено по реда на глава седма, раздел II от Закона за опазване на околната среда.

**Чл.5.** Кметът на общината самостоятелно, когато не участва в регионално сдружение по чл. 24, ал. 1 от ЗУО, или съвместно с другите кметове на общините от регионалното сдружение предприема действия по възлагане и извършване на пред инвестиционни проучвания за изграждане на ново съоръжение/я за третиране на битовите отпадъци най - малко три години преди изчерпване обема на депото за битови отпадъци или изтичането на експлоатационния срок на инсталацията, за което уведомява съответната РИОСВ.

**Чл.6.** Кметът на общината разработва и изпълнява програма за управление на отпадъците на общината в съответствие с изискванията на ЗУО.

**Чл.7.** Кметът на общината може да възлага дейности, свързани с управлението на отпадъците на кметовете /кметските наместници на населени места на територията на община Гулянци.

**Глава трета**

**ЗАДЪЛЖЕНИЯ, ЗАБРАНИ И ОТГОВОРНОСТИ**

**НА ФИЗИЧЕСКИТЕ И ЮРИДИЧЕСКИТЕ ЛИЦА –**

**ПРИЧИНИТЕЛИ И/ИЛИ ПРИТЕЖАТЕЛИ НА ОТПАДЪЦИ**

**Чл.8.** (1) Притежателите на отпадъциса длъжни да спазват изискванията и реда за изхвърлянето, събирането, включително разделното, транспортирането, оползотворяването и обезвреждането на битови (ТБО) и строителни отпадъци (СО), включително биоотпадъци (БО), битови едрогабаритни отпадъци (ЕГО), опасни битови отпадъци (ОБО), масово разпространени отпадъци (МРО) на територията на община Гулянци, съгласно изискванията на тази наредба и Закона за управление на отпадъците като:

1. изхвърлят отпадъците си само в определените за целта съдове и места и съдействат за тяхното опазване;

2. не допускат разпиляване и изхвърляне на отпадъци извън съдовете, да затварят капаците им и да осигуряват поддържане на чистотата около тях;

3. събират разделно съответните видове отпадъци в определените от Общината съдове, определени за разделно събиране или ги предават на определени площадки за събиране на такива, на лица притежаващи документ по чл.35 от ЗУО;

4. изпълняват разпоредбите за повторна употреба, рециклиране и оползотворяване на строителни отпадъци;

5. предават излязло от употреба моторно превозно средство на площадки за събиране и съхраняване или в центрове за разкомплектоване;

6. опазват и поддържат чистотата на територията на имотите /в т.ч. и незастроените/, на които са собственици, ползватели или наематели;

7. почистват редовно от разпилени отпадъци, включително от сняг, лед, ледени висулки по сградите, прилежащите части към сградите, тротоарите, дворните места и др. терени които обитават и/или стопанисват;

8. прибират отоплителни, строителни и др. материали и почистят местата, където са били разтоварени в срок до 48 часа след разтоварването им;

9. при възникване на замърсяване или опасност от замърсяване са длъжни незабавно да информират общинска администрация, както и да предприемат незабавно действия за ограничаване на последиците от него върху здравето на хората и околната среда.

(2) Собствениците на излезли от употреба моторни превозни средства (ИУМПС)садлъжни да ги предават на площадки за събиране и съхраняване или в центрове за разкомплектоване.

(3) ЗАБРАНЯВА СЕ:

1. Изоставянето, нерегламентираното изхвърляне и изгаряне или друга форма на неконтролирано управление на отпадъците;

2. Изоставянето на ИУМПСвърху имоти - държавна и общинска собственост;

3. Изхвърлянето на отпадъци на неразрешени за това места

4. Изхвърляне на едрогабаритни отпадъци извън определения график за събиране и без подадена заявка до общината;

5. Предаването на отпадъци на лица, които не притежават разрешение, комплексно разрешително или регистрационен документ по чл. 35 от ЗУО в случаите, когато такива се изискват;

6. Изхвърлянето в съдовете за ТБО в т.ч. и в специализираните съдове за разделно събиране на отпадъци с потенциално висок риск за околната среда и човешкото здраве и на отпадъци, които биха могли да доведат до увреждане на самите съдове, сметоизвозващата и сметообработваща техника;

7. Изхвърлянето в съдовете за ТБО и около тях на строителни отпадъци и отпадъци от производството;

8. Изваждането на отпадъци от съдовете за ТБО, в т.ч. и от специализираните за разделно събиране на отпадъци;

9. Умишленото увреждане на съдовете за ТБО, в т.ч. специализираните за разделно събиране на отпадъци;.

10. Използването на съдовете за ТБО, в т.ч. специализираните за разделно събиране на отпадъци за други цели освен предназначението им;

11. Запалването и изгарянето на отпадъци в съдовете за смет и изхвърлянето на неугасена жар;

12. Паркирането на МПС (моторни превозни средства) по начин, който ще попречи на събирането и извозването на ТБО;

13. Преместването на съдовете за ТБО и съдовете от системите за разделно събиране на отпадъци от определените им места без съгласуване с контролните органи по чл.72 от настоящата наредба;

14. Изхвърлянето на отпадъци по улиците, площадите, зелените площи и др. обществени места;

15. Миенето, почистването и ремонтирането на пътни превозни средства по улиците, площадите, парковете, зелените площи, терените на жилищните комплекси и др. обществени места;

16. Изхвърлянето на СО, (земни маси) ЗМ и други отпадъци на места извън специализираните контейнери и определеното от общината депо и/или други инсталации или съоръжения за обезвреждане и оползотворяване;

17. Складирането на строителни и др. материали на тротоарите и уличните платна и приготвянето на варови, циментови и др. разтвори, без осигурено заграждение или контейнер;

18. Оставянето на непочистени тротоарни и улични площи след прибиране на стоварените строителни и отоплителни материали от собственикът им;

19. Транспортирането на материали, продукция, стоки, отпадъци и др. през и в гр. Гулянци и другите населени места в общината, от транспортни средства без съответно оборудване (с брезенти, мрежи), надлежно уплътнени и с почистена ходова част;

20. Изхвърлянето и натрупването на отпадъци от селскостопанска дейност, оборска тор и трупове на животни и птици в съдовете за битови отпадъци и специализираните съдове, около тях и на местата за обществено ползване, а също и край пътища, пътеки, граници между имоти, кариери, речни дерета, и всички комуникации, свързващи отделни имоти;

21. Изхвърлянето на битови отпадъци в съдовете за разделно събиране;

22. Изхвърлянето на МРО, обозначени с маркировка за разделно събиране съгласно наредбите по чл. 13, ал. 1 от ЗУО, в контейнери за смесени битови отпадъци и в съдове за събиране на отпадъци или ги смесва с други материали или отпадъци по начин, затрудняващ тяхното последващо рециклиране или оползотворяване, когато в конкретното населено място са създадени системи за разделно събиране на съответните отпадъци;

23. Изхвърлянето на обемисти отпадъци от опаковки *(хартиени, картонени и др.)* в съдовете за битови отпадъци. (В населените места, където не е въведена система за разделно събиране на отпадъци от опаковки, същите се сгъват, връзват и поставят в близост до съдовете за битови отпадъци);

24. Изхвърлянето в съдовете за разделно събиране на отпадъци от опаковки на обемисти отпадъци от опаковки, които не са предварително сгънати или смачкани;

25. Изхвърлянето на замърсена хартия и картон и неизмити стъклени и пластмасови опаковки в съответните специализирани съдове за отпадъци от опаковки;

26. Поставяне на отпадъци извън съдовете за разделно събиране, независимо от обема и;

27. Смесването на различни фракции оползотворими компоненти, както и смесването на оползотворими и неоползотворими компоненти в съдовете и площадките за разделно събиране на отпадъци;

28.Изхвърлянето на плоско стъкло, стъкла от прозорци, огледала, съдове от керамика, порцелан, оловно и огнеупорно стъкло, както и електрически крушки и луминисцентни лампи в съдовете за разделно събиране на отпадъци от опаковки от стъкло;

29. Изхвърлянето на биоотпадъци (БО) в съдове за ТБО при наличие на система за разделно събиране на БО;

30. Натрупването на зелени отпадъци (листна маса, клони и др.) около съдовете за отпадъци, на тротоари, улични платна и др;

31. Депонирането и/или обезвреждането на биоотпадъците (БО) по какъвто и да е друг начин, в случай че могат да бъдат рециклирани или оползотворени на територията на страната;

32. Изхвърляне на негодни за употреба акумулатори на неразрешени за това места и/или излива електролит от тях;

33. Смяната, съхраняването и/или изхвърлянето на отработени масла и отпадъчни нефтопродукти и др. опасни вещества водещо до замърсяване на земята и почвата в т.ч. зелени площи, тротоари, улични платна и др;

34. Изхвърляне на опасни отпадъци ОО на нерегламентирани места и/или в съдове за събиране на битови или съдове от системите за разделно събиране на отпадъците;

35.Нерегламентирано изгаряне или извършване на друга форма на нерегламентирано третиране на опасни отпадъци;

36. Изгарянето на всякакви видове отпадъци, освен в случаите, когато изгарянето се извършва в специализирани съоръжения, на които са издадени съответните разрешителни.

37/нов Решение № 442/28.04.2022 г./Транспортиране на строителни отпадъци и земни маси без издадено Разрешение по реда на Наредбата**.**

**Чл.9.** (1) Отговорност за спазване на разпоредбите на тази глава носят физическите лица, едноличните търговци, юридическите лица и организации - притежатели на отпадъците, които са и причинители на отпадъци както и лицата, в чието владение се намират те, включително:

1. Ръководителите на юридически лица и организации;

2. Собствениците, ползвателите и/или наемателите на жилищни сгради;.

3. Управителят или председателят на управителния съвет на жилищни сгради.

(2) Когато причинителите на отпадъци са неизвестни, разходите по възстановяването на качествата на околната среда се поемат от лицата, в чието държане се намират отпадъците.

(3) Всички разходи за възстановяване на качествата на околната среда и за разкриване на действителния причинител се възстановяват от него.

**Чл.10.** Лицата, при чиято дейност се образуват отпадъци, и притежателите на отпадъци ги третират самостоятелно или ги предоставят за събиране, транспортиране и третиране на лица, които имат право да извършват тези дейности в съответствие с ЗУО.

**Чл.11.** За извършване на дейностите по третиране на отпадъци се изисква разрешение по чл.35 от ЗУО.

**Чл.12.** (1) Предаването и приемането на производствените, строителните и опасните отпадъци се извършват само въз основа на писмен договор с лица, притежаващи разрешение, комплексно разрешително или регистрационен документ по чл. 35 за съответната дейност и площадка за отпадъци със съответния код съгласно специализираната наредба за класификация на отпадъците.

**Глава четвърта**

**Раздел I**

**УПРАВЛЕНИЕ НА БИТОВИТЕ ОТПАДЪЦИ (ТБО)**

**Чл.13.** (1) Кметът на общината осигурява съдове за събиране на ТБО - (контейнери, кофи, кошчета).

**Чл.14.** (1) Кметът на общината осигурява условия, при които всеки притежател на битови отпадъци се обслужва от лица по чл.35 от ЗУО, на които е предоставено право да извършват дейности по тяхното събиране, транспортиране, оползотворяване и/или обезвреждане и отговаря за:

1. събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им;

2. почистването на уличните платна, площадите, алеите, парковите и другите територии на населените места, предназначени за обществено ползване;

3. почистването на отпадъци на общинските пътища в съответствие с чл.12 от ЗУО.

(2) Границите на територията, върху която се осъществява организирано събиране и транспортиране на ТБО се определя със заповед на кмета на общината за всяка следваща година, издадена в срок до 30 октомври на текущата година.

(3) В изпълнение на задълженията си по ал.1, кметът на общината възлага на „Дейност чистота“ към общинска администрация – Гулянци, да извършва дейностите по събиране и транспортиране на ТБО, поддържане чистотата на териториите за обществено ползване, и оползотворяването и/или обезвреждане на ТБО .

(4) Осигурява необходимите финансови средства за извършване на дейностите по събиране, транспортиране на ТБО, поддържане на чистотата на обществените места, оползотворяването и/или обезвреждане на ТБО и контролира тяхното разходване.

(5) Лицата по ал.3:

1. изпълняват задълженията си в съответствие с действащото национално законодателство;

2. не допускат замърсяване на околната среда в процеса на извършваните от тях дейности.

**Чл. 15.** (1) Почистването на пазарите, местата за улична търговия, паркингите, обществените гаражи, автогарите, ж.п. гарите, административните, производствените, складовите помещения и др. подобни, прилежащите им тротоари, дъждоприемни шахти, зелени площи, се осигурява от лицата, които ги стопанисват и експлоатират.

(2) Почистването и поддържането на чистотата (в т.ч. осигуряване на съответни съдове за отпадъци) на парковете, градините и др. зелени площи неразпределени като прилежащи терени е задължение на лицата, които ги стопанисват.

(3) Почистването и поддържането на чистотата на прилежащите терени, към сградите, дворовете и др., се извършва от лицата, които ги обитават или стопанисват.

**Чл.16.** Собствениците на пътищата по чл.8 от Закона за пътищата отговарят за:

1. почистването от отпадъци на пътя, земното платно, пътните съоръжения, обслужващите зони, крайпътните обслужващи комплекси и опорните пунктове за поддържане по смисъла на § 1, т. 1 - 3, 6, 9 и 10 от допълнителните разпоредби на Закона за пътищата;

2. осигуряването на съдове за събиране на отпадъците и транспортирането им до съоръжение за тяхното третиране.

**Чл.17.** (1) ТБО се обезвреждат и/или оползотворяват в депа или други инсталации и съоръжения отговарящи на нормативните изисквания в националното законодателство.

(2) Отговорен за дейностите по обезвреждане (депониране) на битовите отпадъци и стопанисването на съоръжението (депото) по време на неговата експлоатация е операторът на Регионалната система за управление на отпадъците -Плевен.

**Чл.18.** (1) Фирмите, организациите, които образуват отпадъци различни от битовите, са длъжни да организират сами обезвреждането или извозването им до инсталации за обезвреждане или регионалното депо, ако депонирането им е разрешено.

(2) За обезвреждане и/или оползотворяване на отпадъци различни от битовите притежателите им заплащат цена на услугата в лв./тон на съответния оператор и отчисленията по чл. 60 и чл. 64 от ЗУО.

**Раздел IІ**

**УПРАВЛЕНИЕ НА БИООТПАДЪЦИ (БО)**

**Чл.19.** (1) Биоотпадъците от поддържане на обществени озеленени площи, зелените площи към търговски обекти, производствени, стопански, административни сгради и биоотпадъците от домакинствата се събират разделно.

(2) Биоотпадъците по ал.1 се третират чрез компостиране или анаеробно разграждане, по начин, който осигурява висока степен на защита на околната среда. Дейностите се извършват при спазване на изискванията на ЗУО, наредбата по чл. 43, ал.5  от ЗУО и разпоредбите на настоящата наредба.

(3) Притежателите на биоотпадъците (трева, шума и др.) в гр. Гулянци ги изхвърлят в кафявите контейнери с надпис „зелени отпадъци” или извършват компостиране на място.

(4) Биоотпадъците (трева, шума, и др.) в съставните села на общината се третират чрез домашно компостиране от собствениците и наемателите на поземлените имоти или се предават на общинска система за разделно събиране на биоотпадъци при наличие на такава.

(5) Лицата, които образуват биоотпадъци, които не са обхванати от общинската система за разделно събиране, като лицата, извършващи озеленяване и поддържане на паркове и градини, предприятия, които преработват или съхраняват земеделски продукти и др., които образуват подобни биоотпадъци, организират самостоятелни системи за тяхното разделно събиране, извършват компостиране на място или ги предават на общинската система, когато това е възможно.

(6) Лицата по ал. 5 оползотворяват самостоятелно биоотпадъците си след получаване на съответния документ по чл. 35 ЗУО, или ги предават въз основа на сключен договор на лице, притежаващо документ по чл. 35 ЗУО.

(7) Отпадъците от животни (животинска тор), зелени отпадъци (листна маса, клони и др.) не се складират на тротоари, улични платна и др.

**чл. 20.** Забранява се изгарянето на биоразградими отпадъци (листна маса, сухи треви, клони и т.н).

**Раздел III**

**УПРАВЛЕНИЕ НА ЕДРОГАБАРИТНИ ОТПАДЪЦИ (ЕГО)**

**Чл.21.** (1) Кметът на общината организира събирането и транспортирането на едрогабаритни отпадъци (стари мебели, матраци, дюшеци и др., без строителни отпадъци) и тяхното последващо обезвреждане.

(2) Едрогабаритните отпадъци се събират по предварително обявен график и съгласно подадена заявка в общината.

(3) Физическите и юридическите лица, подали заявки, са длъжни да поставят ЕГО до контейнерите в деня на графика.

**Чл.22**. Забранява се поставянето на ЕГО до контейнерите, извън посочения график.

**Раздел IV**

**УПРАВЛЕНИЕ НА ОПАСНИТЕ БИТОВИ ОТПАДЪЦИ (ОБО)**

**Чл.23** (1) Кметът на общината организира разделно събиране на опасните битови отпадъци (ОБО) извън обхвата на наредбите по чл. 13, ал. 1 от ЗУО и предаването им за оползотворяване и/или обезвреждане;

(2) В изпълнение на своите задължения по ал. 1 кметът на общината:

1. сключва договор с организации по оползотворяване или други лица, притежаващи разрешение или регистрационен документ, които да осъществяват тяхното събиране, транспортиране и оползотворяване и/или обезвреждане;

2. организира събирането на ОБО на територията на общината кампанийно или по друг начин;

3. осъществява контрол върху дейността на лицата по т. 1.

(3) Физическите и юридическите лица са длъжни да предават ОБО на лицата по ал.2, т.1.

**Глава пета**

**УПРАВЛЕНИЕ НА СТРОИТЕЛНИ ОТПАДЪЦИ (СО) И ЗЕМНИ МАСИ (ЗМ)**

**Чл.24 /**Нов Решение № 271/28.02.2025 г./Кметът на общината отговаря за:

1. Организирането на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на общината.”

**Чл.25. (1)** /Нов Решение № 442/28.04.2022 г./Управлението на строителните отпадъци по време на строителство и от премахването на строежите се извършва по реда на Наредба за управление на строителните отпадъци и за влагане на рециклираните строителни материали (Обн. ДВ. бр.98 от 8 Декември 2017г. и чл. 10 и чл. 11 от ЗУО.

(2) Преди започване на СМР и/или премахване на строеж, Възложителят е отговорен за изготвяне на План за управление на СО, който е неразделна част от инвестиционните проекти или самостоятелен документ, когато за обектите не се изискват инвестиционни проекти.

(3) План за управление на строителните отпадъци не се разработва и не се прилага в случаите посочени в чл. 15, ал. 1 от Наредба за управление на строителните отпадъци и за влагане на рециклирани строителни материали (Обн. ДВ. бр.98 от 8 Декември 2017 г.”

**Чл**.**26.(**1). Процедурата за одобряване на ПУСО се осъществява при условията на електронен обмен на документи (по електронен път) или чрез административната информационна система на компетентния орган по чл. 11, ал. 4 ЗУО.

(2) Възложителите на СМР възлагат на лицето, което упражнява строителен надзор, или на строителя - при строежи от пета категория, изготвянето на отчет за изпълнение на ПУСО съгласно Приложение № 6 от Наредбата за управление на строителните отпадъци и за влагане на рециклираните строителни материали (Обн. ДВ. бр.98 от 8 Декември 2017г.)

(3) Приемането на обектите се извършва след представянето на окончателен доклад по чл.168, ал. 6 от ЗУТ от лицето, упражняващо строителен надзор, в който е включен и изпълнението на Плана за управление на СО.

(4) Приемането на обектите, за които не се изисква строителен надзор, се осъществява след представяне на отчет до Кмета на общината по изпълнението на Плана за управление на СО и съгласно образец по Наредбата за управление на строителните отпадъци и за влагане на рециклираните строителни материали (Обн. ДВ. бр.98 от 8 Декември 2017г.)

(5). Докладите по ал.3 и отчетите по ал.4 се представят и в съответната РИОСВ.

**Чл. 27. (1) /**Нов Решение № 442/28.04.2022 г./Третиране и транспортирането на отпадъците от строителни площадки и при разрушаване на сгради и съоръжения се извършват от възложителя или изпълнителя на строежа или разрушаване на сгради при наличие на документ по чл. 35 или от друго лице, отговарящо на изискванията по чл. 35 от ЗУО, въз основа на писмен договор.

(2) Предаването и приемането на строителните отпадъци се извършва въз основа на писмен договор.”

**Чл. 27а.** ) Нова Реш.№ 794 от 25.08.2023 г/ „ Строителните отпадъци и изкопаните земни маси се транспортират от лица, притежаващи документ по чл. 35 от ЗУО и направление за насочване на строителните отпадъци и излишните земни маси до определеното депо, съоръжение или площадка.”

**Чл. 27. б. (1).** / Нова Реш.№ 794 от 25.08.2023 г/ „В случаите когато се изисква План за управление на строителни отпадъци, заявление за издаване на направление за насочване по чл. 27а се подава от възложителя или изпълнителя на СМР и/или на дейностите по премахване на строежи, след влизане в сила разрешението за строеж и преди откриването на строителната площадка и/или преди започването на дейностите по изграждане или премахване на обекти, пред кмета на общината.

**(2).** / Нова Реш.№ 794 от 25.08.2023 г /В случаите посочени в чл. 15, ал. 1, т. 1-11 от Наредба за управление на строителните отпадъци и за влагане на рециклирани строителни материали (Обн. ДВ. бр.98 от 8 Декември 2017 г.”, заявление за издаване на направление за насочване по чл. 27а се подава от възложителя или изпълнителя на СМР и/ или на дейностите по премахване на строежи, преди започване на дейностите по транспортиране на строителни отпадъци и земни маси, пред кмета на общината.

**(3).** / Нова Реш.№ 794 от 25.08.2023 г / Направление за насочване на строителните отпадъци и излишните земни маси до определеното депо, съоръжение или площадка се издава за всеки отделен обект.

**(4).** Разходите за извършване на дейностите по транспортиране и третиране на строителни отпадъци и изкопани земни маси са за сметка на възложителя на СМР и премахване на строежи.”

**Чл.28.** /Нов Решение № 442/28.04.2022 г./ Лицата извършващи строително-монтажни работи (СМР) и премахване на строежи, както и лицата извършващи дейности по събиране и транспортиране на строителни отпадъци и земни маси, в т.ч. и водачите на транспортните средства са длъжни да:

1. не допускат натрупването и/или разпиляването на строителни материали и отпадъци извън границите на обектите и строителните площадки;

2. почистват обекта и околното пространство по време и след приключване на СМР;

3. не допускат отвеждането на води от строителните площадки по тротоарите и уличните платна;

4. използва оросяване или друга предпазна мярка при извършване на строителни работи, от които се получава силно запрашаване на околното пространство;

5. транспортират строителни материали и отпадъци, земни маси и други в транспортни средства с уплътнени каросерии и/или с предпазни мрежи или чергила;

6. транспортират строителни отпадъци след издаване на разрешение с определен маршрут за транспортиране на строителните отпадъци и излишните земни маси до определеното депо, съоръжение или площадка.

7. изхвърлят строителни отпадъци и земни маси на определените за целта места;

8. не допускат смесване на земни маси с други строителни отпадъци;

9. не допускат изхвърляне и натрупване на земни маси и/или строителни отпадъци край пътища, пътеки, граници между имоти, кариери, речни корита и дерета;

10. не допускат замърсяване на уличните платна при транспортиране на строителни отпадъци и земни маси.

11. / Нова Реш.№ 794 от 25.08.2023 г / не започват изкопни и други работи, свързани с натрупване и транспортиране на строителни отпадъци и земни маси без издадено направление по чл. 27а.

12. имат на разположение копие от издадените разрешения на обекти, от които изпълняват дейности по транспортиране на строителни отпадъци, както и в транспортните средства, с които осъществяват транспортирането.

**Чл. 29.** (1) Лицата, при чиято дейност се образуват строителни отпадъци в резултат на текущи ремонти в домакинствата, офиси, търговски обекти, административни сгради и други са длъжни да ги събират и сортират по видове в специализирани контейнери на мястото на образуването им.

(2) Нова Реш.№ 271 от 28.02.2025 г/ Специализираните контейнери за строителни отпадъци в резултат на текущи ремонти в домакинствата се предоставят от Община Гулянци:

1. При подадена заявка от страна на притежателят на отпадъка преди започване на ремонта.
2. Срещу заплащане на такса за обслужване, транспортиране и третиране на строителният отпадък, съгласно Наредба за определянето и администрирането на местните такси и цени на услуги на територията на община Гулянци.

(3) Нова Реш.№ 794 от 25.08.2023 г/ „Специализираните контейнери за строителни отпадъци в резултат на текущи ремонти от офиси, търговски обекти, административни сгради и други се предоставят от лица притежаващи разрешение по чл. 35 от ЗУО, след подадена заявка от страна на притежателят на отпадъка към лицата притежаващи разрешение по чл. 35 от ЗУО и заплащане на всички разходи по транспортиране, оползотворяване или обезвреждане на отпадъка.”

(4) /Нова Реш.№ 794 от 25.08.2023 г/ „Лицата по ал.1 носят отговорност генерираните от ремонтните дейности строителни отпадъци да не бъдат разпилявани и да бъдат изхвърляни в доставените за целта специализирани контейнери, както и да не бъдат смесвани с битови и други видове отпадъци”

(5) /Нова Реш.№ 794 от 25.08.2023 г/ отпада

**Чл.30** Отговорност за обезвреждането и/или оползотворяването на СО и ЗМ и стопанисването на депото и/или други инсталации или съоръжения по време на експлоатация и след това носи операторът.

**Глава шеста**

**ИЗИСКВАНИЯ КЪМ ПЛОЩАДКИТЕ ЗА ПРИЕМАНЕ НА ОТПАДЪЦИ ОТ ХАРТИЯ И КАРТОН, ПЛАСТМАСИ И СТЪКЛО**

**Чл. 31.** Площадките за приемане на отпадъци от хартия и картон, пластмаси и стъкло подлежат на вписване в регистъра, поддържан от кмета на общината съгласно чл. 19, ал. 3, т. 14 от ЗУО.

**Чл. 32.** Информацията за поддържане на регистъра се предоставя от компетентния орган – Регионална инспекция по околната среда и водите, отговорен за издаването на разрешението или регистрационния документ за дейности с отпадъци.

**Чл. 33.** (1) Регистърът по чл. 31 от настоящата наредба се води и поддържа в електронен вид.

(2) Регистърът съдържа следната информация:

ЕИК и адрес на управление на оператора на площадката;

1. лице за контакт, включително телефон, факс и електронна поща;

2. адрес за кореспонденция, включващ населено място, име и номер на улица/булевард и интернет адрес;

3. адрес на площадката/ите, на които се извършва дейността;

4. номер на документ по чл. 35 от ЗУО издаден от компетентния орган;

5. код и наименование на отпадъците, които се приемат на площадката, съгласно Наредбата по чл. 3, ал. 1 от ЗУО.

**Чл. 34.** На вписване в регистъра подлежи всяка отделна площадка, за която има издадено разрешение за извършване на дейността от компетентния орган. За съществуващи такива площадки на територията на общината, собствениците подават заявление за вписване в регистъра по чл.31 от наредбата в срок до един месец от влизането и в сила.

**Чл. 35.** За вписване в регистъра собствениците на площадки по чл.34 от настоящата наредба подават заявление до Кмета на Община Гулянци.

**Чл. 36.** Всяка площадка вписана в регистъра по чл. 31 от настоящата наредба може да приема отпадъци от хартия и картон, пластмаси и стъкло от физически и юридически лица, които са образували тези отпадъци при дейността си.

**Чл. 37.** Притежателят на разрешението/регистрационния документ за дейности с отпадъци се задължава да представя в Община Гулянци в началото на всяка календарна година, не по-късно от 01 март, копие от годишния отчет за отпадъци за предходната календарна година, изготвен съгласно разпоредбите на наредбата по чл. 48, ал. 1 от ЗУО.

**Глава** **седма**

**УПРАВЛЕНИЕ НА МАСОВО РАЗПРОСТРАНЕНИ ОТПАДЪЦИ И ОТПАДЪЧНИ МАТЕРИАЛИ ОТ КАРТОН, ПЛАСТМАСА, СТЪКЛО И МЕТАЛ**

**Раздел I**

**ОБЩИ ПОЛОЖЕНИЯ**

**Чл. 38.** (1) Масово разпространени отпадъци са:

- отпадъци от опаковки;

- отпадъци от батерии и акумулатори;

- излязло от употреба електрическо и електронно оборудване;

- излезли от употреба пневматични гуми;

- отработени масла и отпадъчни нефтопродукти.

- отпадъци от моторни превозни средства;

(2) Лицата, пускащи на пазара продукти, след употребата на които се образуват масово разпространени отпадъци, определени с наредбите по чл. 13, ал. 1 от ЗУО, отговарят за разделното им събиране и постигане на съответните цели за рециклиране и оползотворяване.

**Чл. 39.** (1) Лицата, пускащи на пазара продукти, след употребата на които се образуват масово разпространени отпадъци, отговарят за разделното им събиране и постигане на съответните цели за рециклиране и оползотворяване.

(2) Лицата по ал. 1 изпълняват задълженията си:

1. индивидуално или

2. чрез колективни системи, представляващи от организация по оползотворяване.

(3) Масово разпространените отпадъци се събират разделно от другите отпадъци и не се изхвърлят в съдовете за битови отпадъци.

**Чл.40.** Отпадъците от опаковки, ИУЕЕО, НУБА, ИУГ и ИУМПС, ИУМ се събират разделно на определените от кмета на Община Гулянци:

1. площадки за временно съхраняване;

2. съдове;

3. центрове за разкомплектоване на ИУМСП.

или се предават за събиране и/или съхранение в местата, където те се образуват, включително в местата за продажбата им.

**Чл.41.** При липса на площадки или съдове за разделно събиране на някои от МРО на територията на Общината, Кметът на Община Гулянци съвместно с организации по оползотворяване или с други лица, притежаващи съответните разрешителни по ЗУО, с които има сключен договор, организират кампании за събиране на дадения вид МРО.

**Раздел ІІ**

**УПРАВЛЕНИЕ НА ОТПАДЪЦИ ОТ ОПАКОВКИ И**

**ОТПАДЪЧНИ МАТЕРИАЛИ ОТ КАРТОН, ПЛАСТМАСА, СТЪКЛО И МЕТАЛ**

**Чл. 42.** (1)Общината отговаря за организиране на система за разделно събиране на битови отпадъци, най-малко за отпадъчни материали: хартия и картон, метали, пластмаси и стъкло, като определя местата за разполагане на необходимите елементи на системата за разделно събиране и сортиране на отпадъците от опаковки в съответствие с чл. 19, ал. 3, т. 6 от ЗУО.

(2) Кметът на общината организира изпълнението на задълженията за участие в системите за разделно събиране на масово разпространени отпадъци като съдейства на организациите за оползотворяването им и определя местата за предаването им, в съответствие с чл. 19, ал. 3, т. 7 от ЗУО.

(3) Кметът на общината изпълнява изискванията на чл. 19, ал. 3, т. 6 и т. 7 от ЗУО, като може да сключва договори с:

1. Организация по оползотворяване на отпадъци от опаковки, притежаваща разрешение, издадено по реда на глава пета, раздел III от ЗУО;

2. Други лица, притежаващи разрешение или регистрационен документ, издаден по реда на глава пета, раздел I и II от ЗУО, за извършване на дейности по събиране, съхраняване, транспортиране и сортиране на отпадъците от опаковки на територията на съответната община, или комплексно разрешително, издадено по реда на глава седма, раздел II от ЗООС.

(4) С договорите по ал. 1 се организира разделното събиране и сортиране на отпадъци от опаковки и отпадъчни материали: хартия и картон, пластмаси, метали и стъкло от домакинствата, административните, социалните и обществените сгради, заведенията за обществено хранене, търговските обекти и обектите за отдих, забавления и туризъм.

**Чл. 43.** Лицата, при чиято дейност се образуват отпадъци от опаковки и отпадъчни материали от хартия и картон, метали, пластмаси и стъкло, както и лицата на които същите са предадени за събиране, транспортиране и подготовка преди оползотворяване отговарят за цялостното оползотворяване или обезвреждане на отпадъците.

**Чл. 44.** В населените места, където има изградена система за разделно събиране, ползвателите на производствени, стопански и административни сгради и лицата, извършващи търговска дейност в обекти за търговия с хранителни стоки, търговия с нехранителни стоки, заведения за хранене и развлечения, обекти за комунални и други услуги, хотели и други места за настаняване и съпътстващи производството занаятчийски дейности събират разделно получените от дейността им отпадъци от опаковки и отпадъци от хартия и картон, пластмаси, метали и стъкло на територията на обекта и ги:

1. изхвърлят в най-близкия в района на обекта контейнер от общинската системата за разделно събиране на отпадъци, когато количеството на отпадъците, генерирани от дейността не възпрепятства функционирането на системата за разделно събиране на отпадъците по чл.42, ал.1;

2. събират в специализирани съдове и/или чували, на своята територия, като вземат мерки за тяхното временно съхранение и предаването им съгласно утвърден график на организацията по оползотворяване, която има изградена система за разделно събиране на отпадъци от опаковки и отпадъци от хартия и картон, метали, пластмаси и стъкло на територията на община Гулянци;

3. предават на лица, притежаващи разрешение, комплексно разрешително или регистрационен документ по чл.35 от ЗУО;

4. предават на организация по оползотворяване на опаковки;

5. предават на площадки за приемане на хартия и картон, пластмаса и стъкло.

**Чл. 45.** (1) В случаите на чл.44, т.3 и т.4, лицата по чл.44 в срок до 31 януари на текущата година уведомяват писмено Община Гулянци за:

1. сключен договор или споразумение за предаване на разделно събрани отпадъци, вкл. дата на сключване и срок на договора, документа на лицето по чл.35 от ЗУО, което извършва транспортирането и/или третирането на отпадъците; начина на извършване на разделното събиране в обекта;

2. лицето отговорно за предоставяне на информация за отпадъците;

3. наименование на ползвателя/ползвателите на обекта.

(2 ) В случаите на чл.44, т.3 и т.4, лицата по чл.44 са длъжни да съхраняват на територията на обекта документи (договори, кантарни бележки и др.), които удостоверяват предаването на разделно събраните отпадъци и ги представят на контролните органи при поискване.

**Чл.46.** Разделно събраните отпадъци от домакинствата и търговските обекти, производствените, стопанските и административните сгради се изхвърлят в съответния вид контейнер предоставен от организацията по оползотворяване и разположен на утвърдени места от общината, както следва:

1. хартиени и картонени опаковки, вкл. хартия и картон в синия контейнер;

2. смачкани празни опаковки от пластмаса и метал в жълтия контейнер;

3. стъклени опаковки в зелен контейнер

**Чл. 47.** (1)  Забранява се:

1. смесването на събраните отпадъци от опаковки и други отпадъчни материали от хартия и картон, пластмаси, стъкло и метали с други материали или отпадъци по начин, затрудняващ последващото им рециклиране или оползотворяване;

2. депонирането, изгарянето и/или обезвреждането по какъвто и да е друг начин на отпадъци от опаковки и отпадъчни материали от хартия и картон, пластмаса, стъкло и метали, които могат да бъдат рециклирани и/или оползотворени по друг начин на територията на страната;

3. изхвърлянето на отпадъци от опаковки, обозначени с маркировка за разделно събиране и други отпадъчни материали от хартия и картон, пластмаси, стъкло и метали в контейнерите за смесен битов отпадък, когато на територията на населеното място има изградена система за разделно събиране;

4. поставянето на отпадъци от опаковки извън съдовете за разделно събиране, дори когато те са обемни;

5. изваждането на отпадъци от съдовете за разделно събиране на отпадъци;

6. изхвърлянето на материали, които могат да предизвикат запалване на отпадъците в съдовете за разделно събиране;

7. лепенето на рекламни и/или други материали върху съдовете за разделно събиране.

(2) Физическите и юридически лица се задължават да опазват съдовете за разделно събиране и да не ги местят от определените места, на които са разположени.

**Раздел IIІ**

**УПРАВЛЕНИЕ НА НЕГОДНИ ЗА УПОТРЕБА БАТЕРИИ И АКУМУЛАТОРИ (НУБА)**

**Чл. 48.** Лицата, които пускат на пазара батерии и акумулатори, отговарят за:

1. разделното събиране на НУБА;

2. рециклирането и оползотворяването на разделно събраните НУБА по т. 1;

3. екологосъобразното обезвреждане на НУБА и отпадъците от тях, които не могат да бъдат рециклирани и/или оползотворени.

**Чл. 49. (1)** Кметът на общината:

1. организира дейностите по разделно събиране на портативни и автомобилни НУБА и/или оказва съдействие на организациите за оползотворяване на НУБА, в т.ч. определя местата за разполагане на необходимите елементи на системите за разделно събиране и местата за предаване на портативни и автомобилни НУБА;

2. организира изпълнението на задълженията си за участие в системите за разделно събиране на портативни и автомобилни НУБА по чл. 19, ал. 3, т. 7 ЗУО, като сключва договори със:

а) организации по оползотворяване на НУБА, притежаващи разрешение, издадено по реда на глава пета, раздел II от ЗУО, и/или

б) други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на НУБА на територията на съответната община и/или комплексно разрешително, издадено по реда на глава седма, раздел II от ЗООС.

(2) Места за събиране на негодни за употреба батерии и акумулатори са и всички обекти на територията на общината, където се предлагат батерии и акумулатори.

(3) Лицата, които стопанисват обектите по ал.2, са задължени да предвидят места за поставяне на специализирани съдове за събиране на негодни за употреба батерии и акумулатори и да осигурят достъп до тях.

(4)Събирането и временното съхраняване на негодни за употреба портативни и/или автомобилни батерии и акумулатори се извършват в затворени специализирани съдове, отговарящи на следните изисквания:

1. Да бъдат устойчиви спрямо веществата, съдържащи се в батериите и акумулаторите, и материалът, от който са изработени, да не взаимодействат с тях;

2. Да осигуряват вентилация на въздух;

3. Да бъдат обозначени с надпис „Негодни за употреба батерии и акумулатори".

(5) Забранява се:

1. Изхвърлянето на негодни за употреба батерии и акумулатори в съдовете за битови отпадъци, както и смесването им с други отпадъци;

2. Временното съхраняване в открити складове на НУБА.

**Раздел ІV**

**ИЗЛЯЗЛО ОТ УПОТРЕБА ЕЛЕКТРИЧЕСКО И ЕЛЕКТРОННО ОБОРУДВАНЕ**

**Чл. 50.** Лицата, които пускат на пазара ЕЕО, предназначено за употреба в бита и извън бита, отговарят за разделното събиране, транспортирането, съхраняването, предварителното третиране, повторната употреба, рециклирането, оползотворяването и обезвреждането на ИУЕЕО.

**Чл. 51.** (1) Кметът на общината:

1. оказва съдействие на организациите по оползотворяване, в т. ч. определя местата за разполагане на необходимите елементи на системите за разделно събиране и местата за предаване на ИУЕЕО;

2. организира изпълнението на задълженията си за участие в системите за разделно събиране на ИУЕЕО по чл. 19, ал. 3, т. 7 от ЗУО, като сключва договори със:

а) организации по оползотворяване на ИУЕЕО, и/или

б) лица, които изпълняват задълженията си индивидуално, и/или

в) други лица, притежаващи документ по чл. 35 от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на съответната община.

(2) Лицата извършващи продажби на крайни потребители са длъжни да приемат обратно ИУЕЕО и да поставят в търговските си обекти табели с информация за възможните места за предаването им.

(3) Забранява се чупенето на излезли от употреба газоразрядни лампи и електроннолъчеви тръби и с цел предотвратяване на случайното им счупване се предприемат съответните мерки. Забраната не се отнася за лицата, притежаващи съответния документ по чл. 35, ал. 1 от ЗУО, когато чупенето е част от технологията за оползотворяване или обезвреждане.

(4) Забранява се депонирането на ИУЕЕО, в т.ч. на разделно събраното ИУЕЕО.

**Раздел V**

**УПРАВЛЕНИЕ НА ИЗЛЕЗЛИ ОТ УПОТРЕБА ГУМИ**

**Чл. 52** (1) Лицата, които пускат на пазара гуми, отговарят за събирането, съхраняването, транспортирането, оползотворяването или обезвреждането им.

(2) Когато лицата, които пускат на пазара гуми не могат да бъдат идентифицирани, отговорността по ал.1 се носи от дистрибуторите, включително лицата, извършващи продажби на крайните потребители.

**Чл. 53.** (1) Кметът на общината:

1. определя местата за събиране на излезли от употреба гуми на територията на общината, без да възпрепятства дейността на лицата, сключили договор с организация по оползотворяване, и/или на лицата, изпълняващи задълженията си индивидуално, и информира обществеността за местоположението им и условията за тяхното приемане.;

2. съдейства за извършване на дейностите по събиране и съхраняване на излезли от употреба гуми и предаването им за оползотворяване или обезвреждане.

(2) Кметът на общината извършва дейностите по ал. 1 в следните случаи:

1. по т.1 - когато местата за събиране на излезли от употреба гуми са разположени върху общински имот, и

2. по т.2 - когато има сключен договор за извършване на дейностите по събиране и съхраняване на излезли от употреба гуми и предаването им за оползотворяване или обезвреждане с:

а) организация по оползотворяване на ИУГ;

б) лицата, които пускат на пазара гуми, които изпълняват задълженията си по наредбата индивидуално.

(3) За извършване на дейностите по ал.1, т. 2 кметът на общината сключва договори с лица, извършващи дейностите по събиране, съхраняване,транспортиране, оползотворяване или обезвреждане на излезли от употреба гуми, които трябва да притежават съответния документ по чл. 35 от ЗУО.

(4) Събирането и/или съхраняването на ИУГ се извършва на площадки за събиране и/или съхраняване на ИУГ обособени самостоятелно или като част от площадките, на които са разположени съоръжения и инсталации за оползотворяване или обезвреждане на ИУГ. Събирането и/или съхраняването на ИУГ може да се извършва и в местата, където те се образуват, включително в:

1. местата за смяна на гуми;

2. местата за продажба на гуми.

**Чл. 54*.*** Всеки търговец, който извършва продажба или смяна на автомобилни гуми на територията на община Гулянци , е длъжен:

1. да приема за временно съхраняване и без заплащане от страна на крайните потребители излезли от употреба гуми (ИУГ);

2. да организира място за връщане от крайните потребители на ИУГ на територията на търговския си обект;

3. да сключи договор, с който се гарантира събирането и предаването на ИУГ за оползотворяване;

4. да осигури информационно табло на видно място на територията на обекта относно възможностите за приемане на ИУГ от крайните потребители.

**Чл. 55.** (1) Гражданите, едноличните търговци и юридическите лица са длъжни да предават излезлите от употреба пневматични гуми само на определените събирателни пунктове.

(2) Забранява се:

1. изоставянето, нерегламентираното изхвърляне или друга форма на неконтролирано обезвреждане на ИУГ;

2. изгарянето на ИУГ с изключение на случаите, в които лицата, притежават съответното разрешение по чл. 35 от Закона за управление на отпадъците (ЗУО);

3. депонирането на цели и нарязани ИУГ с изключение на велосипедни гуми и гуми с външен диаметър, по-голям от 1400 мм;

4. предаването на ИУГ за третиране и транспортиране на лица, които не притежават документ по чл. 35 от ЗУО.

**Раздел VІ**

**УПРАВЛЕНИЕ НА ИЗЛЕЗЛИ ОТ УПОТРЕБА МАСЛА**

**Чл. 56.** Лицата, които извършват продажба на масла на крайните потребители, предназначени за употреба в моторни превозни средства, са длъжни да осигурят безплатно на крайния потребител информация, поставена на видно място на територията на обекта, относно местата за смяна на маслата след употребата им и възможните опасности за здравето и риска за околната среда при неправилно манипулиране.

**Чл. 57.** (1) Лицата, които пускат на пазара масла, са отговорни за разделното събиране, съхраняването, транспортирането и оползотворяването на отработените масла, както и за екологосъобразното обезвреждане на отработените масла, които не могат да бъдат оползотворени.

(2) Когато лицата, които пускат на пазара масла, не могат да бъдат идентифицирани, отговорността по ал. 1 се носи от дистрибуторите, включително лицата, извършващи продажба на крайните потребители.

**Чл. 58.** (1) Кметът на общината:

1. определя местата за смяна на отработени моторни масла на територията на общината, без да възпрепятства дейността на лицата, сключили договор с организация по оползотворяване, и/или на лицата, които изпълняват задълженията си индивидуално, и информира обществеността за местоположението им и за условията за приемане на отработените масла;

2 . съдейства за извършване на дейностите по събиране и съхраняване на излезли от употреба масла и предаването им за оползотворяване или обезвреждане.

(2) Кметът на общината извършва дейностите по ал. 1 в следните случаи:

1. по т. 1 - когато местата за смяна на отработени моторни масла са разположени върху общински имот, и

2. по т. 2 - когато има сключен договор за извършване на дейностите по събиране на отработени масла и предаването им на инсталации за оползотворяване и/или обезвреждане със:

а) организация по оползотворяване на отработени масла;

б) лица, които пускат на пазара масла и изпълняват задълженията си индивидуално;

в) други лица, притежаващи разрешение или регистрационен документ, издаден по реда на глава пета, раздели I и II ЗУО, за извършване на дейности по събиране, транспортиране, регенериране и/или оползотворяване на отработени масла, и/или комплексно разрешително, издадено по реда на глава седма, раздел II от ЗООС.

(3) Към местата за смяна на отработените моторни масла се включват автосервизите и бензиностанциите отговарящи на изискванията на „Наредбата отработените масла и отпадъчните нефтопродукти" (ДВ, бр. 2 от 2013 г.).

**Чл. 59.**  Забранява се:

1. Изоставянето, изхвърлянето или друга форма на нерегламентирано обезвреждане на отработени моторни масла;

2. Изхвърлянето на отработени масла в повърхностните и подземните води, в канализационните системи и на места за обществено ползване, както и директно върху почвата;

3. Съхраняване на отработени масла и отпадъчни нефтопродукти по начин, който води до замърсяване на  почвата;

4. Нерегламентираното изхвърляне на отпадъците, образувани  от извършването на дейности по третиране и транспортиране на отработени масла;

5. Изхвърлянето на отработени масла в съдове за събиране на битови отпадъци;

6. Депонирането на отработени масла и отпадъчни нефтопродукти;

7. Нерегламентираното третиране и транспортиране на отработени масла;

8. Третирането, включително изгарянето на отработени масла и отпадъчни нефтопродукти, по начин, водещ до превишаване на установените норми за допустими емисии на вредни вещества в атмосферния въздух и/или в инсталации, неотговарящи на изискванията на Закона за управление на отпадъците (ЗУО) и на наредбата по чл. 43, ал.1 от ЗУО;

9. Предаването на отработени масла и отпадъчни нефтопродукти на лица, които не притежават документ по чл.35 от ЗУО;

10. Смесването на отработени масла и отпадъчни нефтопродукти с други отпадъци, както и смесването на отработени масла с различни характеристики, което ще възпрепятства тяхното оползотворяване, освен в случаите, когато това е технически неизпълнимо и икономически неприложимо;

11.Смесването на открито на отработени масла и отпадъчни нефтопродукти с горива, охлаждащи течности, спирачна течност, разтворители и други вещества и материали;

12. Извършването на смяна на отработени масла на места, които не са оборудвани за целта, и в съдове, неотговарящи на нормативните изисквания

13. Допускането на разливи на моторни масла, причинени от МПС, независимо от причините.

**Раздел VІІ**

**УПРАВЛЕНИЕ НА**

**ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА**

**Чл.60.** Икономическите оператори съобразно предмета си на дейност отговарят за:

1.създаването и функционирането на системи за събиране на всички ИУМПС на територията на страната и доколкото е технически възможно - на използваните части, отстранени като отпадък при ремонт на МПС;

2.изграждането и функционирането на площадки за събиране и съхраняване и на центрове за разкомплектоване на ИУМПС, отговарящи на минималните технически изисквания.

3.предаването на всички ИУМПС на площадките за събиране и съхраняване или в центровете за разкомплектоване от Наредбата за излезли от употреба моторни превозни средства(ДВ, бр.7 от 25.01.2013 г.);

4.разкомплектоването на приетите ИУМПС в центровете за разкомплектоване.

**Чл. 61.** (1) Кметът на общината:

1. определя местата по чл. 19, ал. 3, т. 7 от ЗУО на територията на общината за предаване на ИУМПС, в съответствие с условията на сключените договори.

2. организира и контролира дейностите по събирането на изоставените ИУМПС по чл. 143, ал. 7 и 8 от ЗДП и предаването им на площадки за събиране и съхраняване и/или в центрове за разкомплектоване, за което уведомява звеното „Пътна полиция" при областната дирекция на Министерството на вътрешните работи по место регистрация на МПС.

(2) Кметът на общината извършвадейностите по ал. 1**,** като сключва договор със:

1. организации по оползотворяване на ИУМПС;

2. лица, които изпълняват задълженията си индивидуално.

**Чл.62.** (1) Кметът на Община Гулянци назначава комисия от служители на община Гулянци и служители на РУ на МВР - гр. Гулянци за извършване на проверки на моторни превозни средства, за които има съмнение, че са излезли от употреба;

(2) Комисията :

1.Установява наличието на излезли от употреба моторни превозни средства (ИУМПС), паркирани (изоставени) в имоти общинска и държавна собственост;

2.Издирва собствениците на ИУМПС;

3.Издава предписания на собствениците за преместване на ИУМПС, паркирани (изоставени) в имоти общинска собственост, съгласно образец - Приложение №1;

4. Глобява виновните лица;

5. Съставя констативни протоколи за техническото състояние на ИУМПС, съгласно образец - Приложение №2 и констативни протоколи за неизпълнение на предписанията за преместване съобразно образец - Приложение №3. Съставя и акт за установяване на административно нарушение, съгласно Приложение №5, който се връчва заедно с предписанието / Приложение №3 /.

(3) Собствениците на ИУМПС се уведомяват за предписанието за преместване лично срещу подпис или чрез писмо с обратна разписка.

(4) В случай, че собственикът на ИУМПС не може да бъде установен, предписанието се залепва под формата на стикер на видно място на моторното превозно средство.

(5) Едновременно с връчването на предписанието (респективно залепването на стикера) се съставя протокола за техническото състояние на ИУМПС по образец - Приложение №2.

(6) Когато собственикът е неизвестен, или макар известен, не може да бъде уведомен поради трайно отсъствие от страната или по други обективни причини, към констативния протокол се прилага служебна записка и/или други документи, удостоверяващи извършените действия и констатации.

(7) В14 (четиринадесет) дневен срок от получаването на предписанието (респективно залепването на стикера) собственикът на ИУМПС е длъжен да го премести в собствен поземлен имот или на регистрирани площадки за временно съхранение или център за разкомплектоване, притежаващи разрешение по чл.35 ЗУО.

(8) Изискването за връчване на предписанието за преместване на ИУМПС в 14 (четиринадесет) дневен срок се счита за изпълнено с неговото връчване (респективно залепването на стикера). Срокът за преместване започва да тече от деня, следващ посочената в предписанието (стикера) дата и завършва в 24 часа на 14(четиринадесетия) ден. Когато последния ден на срока е неприсъствен, срокът изтича в 24 часа на първия следващ присъствен ден.

(9) Преместването на ИУМПС на друго място общинска или държавна собственост, не спира изпълнението на предписанието по ал. 7.

(10) При неизпълнение на предписанието (Приложение №1) за преместване, въз основа на констативен протокол съобразно образец - Приложение №3, съставен от лицата по чл.62 ал.1, Кметът на общината издава заповед за принудително преместване на ИУМПС на площадка за временно съхранение. След изтичане на законните срокове за обжалване по АПК, заповедта се изпълнява от организация по оползотворяване или лица по чл.61 ал.2 от Наредбата, като всички разходи са за сметка на собственика на ИУМПС.

(11) Когато адресът на някое от заинтересованите лица не е известен или то не е намерено на посочения от него адрес, съобщението се поставя на таблото за обявления, в Интернет страницата на съответния орган или се оповестява по друг обичаен начин.

(12) На собственици на ИУМПС, които не изпълнят предписанието за преместване по ал.2, т.3 контролните органи по тази наредба съставят акт за установяване на административно нарушение съгласно чл.8 ал.3, т.2 от наредбата нормативните актове, които са нарушени, като се спазят изискванията на Закона за административните нарушения и наказания (ЗАНН).

**Чл.63.** (1) Лицата по чл.61 ал.2 пазят ИУМПС на площадка за временно съхраняване и ги предават в център за разкомплектоване **не по-рано от 3 (три) месеца** от датата на приемането им.

(2) В срока по предходната алинея, собственикът има право да поиска връщане на автомобила. Освобождаването на автомобила се извършва след като собственикът заплати на лицето по чл.61, ал.2 направените разходи във връзка с принудителното преместване и временното съхраняване на площадката.

**Чл.64.** (1) Лицата по чл.61 ал.2 издават за всяко прието ИУМПС удостоверение за разкомплектоване на излязло от употреба моторно превозно средство и удостоверение за разкомплектоване на изоставено регистрирано моторно превозно средство ( чл.19 ал.1 от Наредбата за излезли от употреба моторни превозни средства) и изпълняват разпоредбите на чл. 143, ал. 7 и 8 от ЗДП относно писмените уведомления до компетентните органи за снемането от отчет на ИУМПС- Приложение № 4

(2) Собственикът на ИУМПС представя удостоверението по ал. 1 като неразделна част от документите за прекратяване на регистрация по реда на Наредба № I-45 от 2000г.

(3) Операторът на площадка за събиране и съхраняване издава удостоверение по ал. 1 само от името на оператор на център за разкомплектоване на базата на сключен договор за предаване на ИУМПС на центъра.

(4) За едно ИУМПС, прието на площадка за събиране и съхраняване или в център за разкомплектоване, се издава само едно удостоверение за разкомплектоване.

(5) За изоставените регистрирани МПС се издава удостоверение по ал. 1 само от оператор на център за разкомплектоване, като се попълват данните за МПС, които са известни.

**Глава осма**

**УПРАВЛЕНИЕ НА ОПАСНИ (ОО) И ПРОМИШЛЕНИ ОТПАДЪЦИ (ПО)**

**Чл.65.** (1) Причинителите на ОО и ПО организират сами и за своя сметка третирането и/или транспортирането им съгласно изискването на ЗУО и Наредбата за третиране и транспортиране на опасни и производствени отпадъци.

(2) Причинителите на неопасни ПО могат да ги предадат за депониране на регионалното депо за неопасни отпадъци при условие, че депонирането им е разрешено.

**Глава девета**

**ТАКСИ И ЦЕНИ НА УСЛУГИ**

**Чл.66.** За услугите по събирането, извозването, обезвреждането на ТБО в депа или други съоръжения и поддържането на чистотата на местата за обществено ползване, извършвани на територията на общината, данъчно задължените лица заплащат такса за ТБО по реда, определен в Закона за местните данъци и такси (ЗМДТ) и Наредба за определяне и администрирането на местните такси и цени на услугите на територията на община Гулянци.

**Чл.67.** (1) Таксата за ТБО се определя в годишен размер за всяка услуга поотделно с решение на Общинския съвет, въз основа на одобрена план-сметка.

(2) Местните такси се събират от общинската администрация.

(3) Приходите от местните такси постъпват в бюджета на общината.

**Чл.68.** (1) По бюджета на общината постъпват сумите от глобите и имуществените санкции по глава шеста от ЗУО - когато наказателните постановления са издадени от кмета на общината.

(2) Средствата по ал. 1 се разходват за проекти и обекти за управление на отпадъци.

**Чл. 69.** (1) Съгласно чл. 60 , ал. 1 от ЗУО за извършване на дейности по обезвреждане на отпадъци чрез депониране, общината, като собственик на депо за неопасни отпадъци предоставя обезпечение, покриващо бъдещи разходи за закриване и след експлоатационни грижи на площадката на депото.

(2) Обезпечението по ал. 1 е под формата на месечни отчисления в банкова сметка за чужди средства на РИОСВ, на чиято територия се намира депото.

(3) Размерът на отчисленията за един тон депониран отпадък се актуализира периодично.

(4) Редът и начинът за определяне размера и предоставянето на обезпеченията, разходването на средствата от отчисленията и случаите, в които РИОСВ има право да иска усвояване на банковата гаранция, се определят с наредба по чл. 43, ал. 2 от ЗУО.

(5) Всеки ползвател на депото при обезвреждане на отпадъци чрез депониране заплаща на собственика на депото направените разходи за осигуряване на обезпечението по ал. 1 на чл. 69 на база на депонираните количества отпадъци от него.

**Чл. 70.** (1) Съгласно чл. 64, ал. 1 от ЗУО за обезвреждане на отпадъци на регионално или общинско депо за неопасни отпадъци и на депа за строителни отпадъци се правят отчисления в размер и по ред, определени с наредбата по чл. 43, ал. 2 от ЗУО.

(2) Отчисленията по ал. 1 имат за цел да се намали количеството на депонираните отпадъци и да се насърчи тяхното рециклиране и оползотворяване.

(3) Отчисленията се определят в левове за един тон депонирани отпадъци и се превеждат от собственика на депото ежемесечно по банкова сметка за чужди средства на РИОСВ, на чиято територия се намира депото.

(4) Натрупаните средства по ал. 1 се разходват за дейности по изграждане на нови съоръжения за третиране на битови и строителни отпадъци, осигуряващи изпълнение от общините на изискванията на закона и подзаконовите нормативни актове по прилагането му. Средствата могат да бъдат разходвани за извършването на последващи разходи, свързани с изградените съоръжения.

(5) Всеки ползвател на депото при обезвреждане на отпадъци чрез депониране заплаща на собственика на депото направените разходи за осигуряване на обезпечението по ал. 1 на чл. 70 на база на депонираните количества отпадъци от него.

**Чл. 71.** Отчисленията по чл.60 и чл. 64 от ЗУО, когато се правят за битови отпадъци от общини, са елементи от разходите по чл. 66, ал.1т.3 от Закона за местните данъци и такси.

**Чл.72.** (1) Ползвателите на Регионална система за управление на отпадъците (РСУО) – регион Плевен, които депонират разрешени неопасни отпадъци от производствена/стопанската си дейност, както и ползвателите на (РСУО) за депониране на строителни отпадъци заплащат отчисления, както следва:

1. Отчисления по чл.60 от Закона за управление на отпадъците (ЗУО) – 2,63лв./тон депониран отпадък ( за целия период на експлоатация на Клетка 1)

2. Отчисления по чл. 64 ЗУО съгласно чл. 20 ал. 2 от Наредба № 7 за реда и начина за изчисляване размера на обезпеченията и отчисленията, изисквани при депониране на отпадъци.

(2) Отчисленията се превеждат в бюджетната сметка на Община Гулянци ежемесечно, по банков път, срещу издаден платежен документ и справка-извлечение за реално приетото количество отпадъци от Оператора на РСУО – Плевен, до десето число на месеца, следващ отчетния.

**Чл. 73.** За обезвреждане и/или оползотворяване на отпадъци различни от битовите /строителни, производствени и др./ притежателите им заплащат цена на услугата в лв./тон на съответния оператор.

**Глава десета**

**КОНТРОЛ**

**Чл. 74.**  Контролът по настоящата наредба се извършва от определени със заповед на кмета на Община Гулянци длъжностни лица, кметове и кметски наместници и други изрично упълномощени за това длъжностни лица.

**Чл.75.** (1) Контролните органи по чл. 74 от Наредбата извършват проверки по документи, на място, както и по предложения и сигнали на граждани.

(2) Физическите и юридическите лица са длъжни да осигуряват достъп и да оказват съдействие на контролните органи за всички обекти и територии до местата за събиране и съхранение на отпадъци, съоръженията за транспортиране, преработване и/или обезвреждане на отпадъци и документацията, свързана с тяхната работа, като при извършване на проверка контролните органи са задължени да се легитимират.

(3) Предложения и сигнали до контролните органи от граждани се подават само писмено до кмета на общината, а за спешни случаи и на телефонните централи на общината или на телефона на дежурния в Община Гулянци.

(4) При констатиране на административни нарушения по тази наредба контролните органи имат право:

1. да съставят констативни протоколи и да дават предписания със срокове и отговорници за отстраняването им;

2. да съставят актове за установяване на административни нарушения;

3. на достъп за всички обекти и територии, в които се извършва контролираната дейност;

4. да изискват представянето на документите от лицата, генериращи и/или извършващи дейности с отпадъци, които съгласно нормативните изисквания следва да се намират на мястото на проверката;

5. да изискват писмени и устни обяснения от всеки, който работи за проверяваното лице;

6. да привличат експерти в съответната област, когато проверката изисква специални познания.

(5) Ако при проверката на място бъде констатирана липса на документи, удостоверяващи спазването на установените изисквания, на проверяваното лице се съставя констативен протокол, в който се определя 7-дневен срок за представянето им.

(6) Контролните органи са длъжни да санкционират и/или съставят актове на нарушителите за всяко, установено от тях нарушение в предоставените им с тази наредба правомощия.

(7) Когато с едно деяние са извършени няколко административни нарушения или едно и също лице е извършило няколко отделни нарушения, наказанията се налагат поотделно за всяко едно от тях.

**Чл.76.** За неуредените в този раздел въпроси се прилага раздел V от глава V на Закона за управление на отпадъците.

**Глава единадесета**

**АДМИНИСТРАТИВНО НАКАЗАТЕЛНИ РАЗПОРЕДБИ**

**Чл.77.** (1) Наказва се с глоба от 300 до 1000лв. Физическо лице, което:

1. изхвърля отпадъци на неразрешени за това места;

2. предава отпадъци на лица, които не притежават разрешение, комплексно разрешително или регистрационен документ по чл.35 от ЗУО в случаите, когато такива се изискват;

3. не предаде излязло от употреба моторно превозно средство на площадки за съхраняване или в центрове за разкомплектоване

4. изхвърля масово разпространени отпадъци, обозначени с маркировка за разделно събиране съгласно наредбите по чл.13, ал.1 от ЗУО, в контейнери за смесени битови отпадъци и в съдове за събиране на отпадъци, поставени в имоти - публична държавна или общинска собственост, или ги смесва с други материали или отпадъци по начин, затрудняващ тяхното последващо рециклиране или оползотворяване, когато в конкретното населено място е създадена система за разделно събиране на съответните масово разпространени отпадъци;

5. не изпълнява разпоредбите за повторна употреба, рециклиране и оползотворяване на строителни отпадъци;

6. изхвърля битови отпадъци в съдове за разделно събиране.

7. обръща, нарушава целостта, естетическия вид и/или запалва съдове за събиране на отпадъци.

(2) За явно маловажни случаи на административни нарушения по ал.1, т.1 и 4, установени при извършването им, овластените за това органи по чл.74 налагат на местонарушението глоби в размер от 10 до 50 лв. срещу издаване на фиш по реда на Закона за административните нарушения и наказания.

(3) Наказва се с глоба от 2000 до 5000 лв. физическо лице, което:

1.нерегламентирано изгаря или извършва друга форма на нерегламентирано третиране на отпадъци;

2. За явно маловажни случаи на административни нарушения по ал.3, т.1, установени при извършването им, овластените за това органи по чл.74 налагат на местонарушението глоби в размер от 10 до 50 лв. срещу издаване на фиш по реда на Закона за административните нарушения и наказания.

(4) При повторно нарушение се налага глоба, както следва:

1. по ал.1 - в размер от 600 до 2000 лв.;

2. по ал.3 - в размер от 4000 до 10 000лв.

(5) Наказва се с имуществена санкция в размер от 1400 до 4000 лв. едноличен търговец или юридическо лице, което:

1. изхвърля неопасни отпадъци на неразрешени за това места;

2. нерегламентирано изгаря или извършва друга форма на нерегламентирано третиране на неопасни отпадъци.

(6) Наказва се с имуществена санкция в размер от 10 000 до 50 000 лв. едноличен търговец или юридическо лице, което:

1. изхвърля опасни отпадъци на неразрешени за това места;

2. нерегламентирано изгаря или извършва друга форма на нерегламентирано третиране на опасни отпадъци.

(7) При повторно нарушение се налага имуществена санкция, както следва:

1. по ал.5 - в размер от 2800 до 8000 лв.;

2. по ал.6 - в размер от 20 000 до 100 000лв.

(8) Наказва се с имуществена санкция в размер от 5000 до 10 000 лв. едноличен търговец или юридическо лице, което:

1. възложи или извършва строителни или монтажни работи или премахване на строежи без наличие на план за управление на строителни отпадъци в случаите, когато такъв се изисква по чл.25(2);

(9) При повторно нарушение на физическите лица се налага глоба в размер от 4000 лв. до 20 000 лв., а на юридическите лица имуществена санкция в размер от 10 000 до 40 000 лв.

(10) За други нарушения на тази наредба, които не съставляват престъпления, физическите лица се наказват с глоба от 500 до 3000 лв., а на юридическите лица или на едноличните търговци се налага имуществена санкция от 1000 до 6000лв.

(11) При повторно нарушение размерът на глобата или имуществената санкция е в двойния размер по ал.10.

**Чл.78.** (1) Размерът на глобата се определя съобразно тежестта на нарушението и степента на виновност на нарушителя, от наказващия орган.

(2) На основание чл.58 (2) от ЗУО, сумите от глоби и имуществени санкции постъпват по сметка на общината.

**Чл.79.** Актовете за установяване на административни нарушения се съставят от длъжностни лица, определени със заповед на кмета на Община Гулянци.

**Чл.80.** Наказателните постановления по чл.79 се издават от кмета на общината или упълномощено от него длъжностно лице.

**Чл.81.** Установяването на нарушенията, съставянето на Актовете за установяване на административни нарушения, издаването, обжалването и изпълнението на наказателните постановления става по реда определен от Закона за административните нарушения и наказания.

**Чл.80.** (1) Административно-наказателно отговорни са и непълнолетните лица, навършили шестнадесетгодишна възраст, когато са били в състояние да разбират същността и значението на извършеното и да ръководят постъпките си.

(2) За нарушения, извършени от малолетни лица, непълнолетни на възраст от 14 до 16 години и поставени под пълно запрещение, отговарят съответно родителите, попечителите или настойниците, когато съзнателно са допуснали извършването им или са били в състояние да предотвратят нарушението, но не са го сторили.

(3) За нарушения, извършени при осъществяване дейности на предприятия, учреждения, заведения, организации и търговски дружества, административно-наказателна отговорност носят работниците или служителите, които са ги извършили, както и ръководителите, които са наредили или допуснали да бъдат извършени.

**Чл.82.** За всички случаи на нарушения по управление на отпадъците, които не попадат в настоящата наредба следва да се прилагат разпоредбите на ЗУО.

**Глава дванадесета**

**ДОПЪЛНИТЕЛНИ РАЗПОРЕДБИ**

§1.По смисъла на тази наредба:

1. **"Битови отпадъци"** са "отпадъци от домакинствата" и "подобни на отпадъците от домакинствата".

2. **"Биоотпадъци"** са Биоразградими отпадъци от парковете и градините, хранителни и кухненски отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост.

3. **"Биоразградими отпадъци"** са всички отпадъци, които имат способността да се разграждат анаеробно или аеробно, като хранителни и растителни отпадъци, хартия, картон и други.

4. **"Депониране на отпадъци"** е метод, при който не се предвижда последващо третиране на отпадъците и представлява складиране на отпадъци за срок, по-дълъг от три години - за отпадъци, предназначени за оползотворяване, и една година - за отпадъци, предназначени за обезвреждане, по начин, който не представлява опасност за човешкото здраве и околната среда.

5. **„Излязло от употреба моторно превозно средство"** е отпадък по смисъла на § 1, т.17 от допълнителните разпоредби (ДР) на ЗУО, в т.ч.:

а) моторно превозно средство с прекратена регистрация, за което има изрично писмено уведомление от лицензиран застраховател, съгласно чл. 1 от Наредба № I-45 от 2000 г.; 18а, ал. 2, т.

б) моторно превозно средство, на което не е заверен знакът за технически преглед съгласно чл. 32д от Наредба № I-45 от 2000 г. или съгласно чл. 38 от Наредба № Н-32 от 2011 г. за повече от две години от определената му дата за следващ преглед за проверка на техническата му изправност, в случай че то се намира върху държавна или общинска собственост;

в) изоставено регистрирано МПС.

6. **„Изоставено регистрирано МПС"** по смисъла на § 6, т. 45 от ДР на ЗДП - ИУМПС, което се намира върху имот - държавна или общинска собственост, изоставено е от собственика си и той не се яви пред компетентните органи **в** тримесечен срок от уведомяванетому по надлежния ред.

7. **„Икономически оператори"** са производителите, дистрибуторите или лицата, които пускат на пазара МПС, лицата, които застраховат МПС, и операторите, извършващи разкомплектоване, разрязване, раздробяване, оползотворяване, рециклиране и други дейности по третиране на ИУМПС, включително техните компоненти и материали.

8. **"Масово разпространени отпадъци"** са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление.

9. **"Обезвреждане"** е всяка дейност, която не е оползотворяване, дори когато дейността има като вторична последица възстановяването на вещества или енергия. Приложение № 1 от ЗУО съдържа неизчерпателен списък на дейностите по обезвреждане.

10. **"Обществени места"** са уличните платна, площади, пешеходни алеи, паркове, квартални градинки, спирки на градския транспорт, речни корита, части от тротоари и др. подобни, които не са определени, като "прилежащи части".

11. **"Опасни отпадъци"** са отпадъците, които притежават едно или повече опасни свойства, посочени в приложение № 3 от ЗУО.

12. **"Оползотворяване на материали от строителни отпадъци"** са всички дейности по оползотворяване на строителни отпадъци с изключение на изгаряне с оползотворяване на енергия и преработването в материали, които се използват като гориво. Оползотворяването включва и дейностите по подготовка за повторна употреба, рециклирането или друго материално оползотворяване.

13. **"Организация по оползотворяване"** е юридическо лице, регистрирано по Търговския закон или съгласно националното му законодателство, което не разпределя печалба и което управлява и/или самостоятелно извършва дейностите по разделно събиране, рециклиране и оползотворяване на масово разпространени отпадъци.

14.**"Отпадък"** е всяко вещество или предмет, от който притежателят се освобождава или възнамерява да се освободи, или е длъжен да се освободи.

15. **"Отпадъци от домакинствата"** са отпадъците, образувани от домакинствата.

16. **"Отпадъци от черни и цветни метали"** са технологичните отпадъци, получени от добива, преработката или механичната обработка на цветни и черни метали и сплавите им, бракуваните машини, съоръжения, детайли и конструкции от производствен, строителен или битов характер с изключение на опасните отпадъци.

16. **"Отработени масла"** са всички смазочни или индустриални масла на минерална или синтетична основа, негодни за употреба по първоначалното им предназначение, като отработени моторни и трансмисионни масла, смазочни масла, турбинни и хидравлични масла.

17. **„Площадка за събиране и съхраняване"** е място за приемане и съхраняване на ИУМПС преди предаването им в центрове за разкомплектоване.

18. **"Повторно нарушение"** е нарушение, което е извършено в едногодишен срок от влизането в сила на наказателното постановление, с което нарушителят е наказан за нарушение от същия вид.

19. **"Подобни отпадъци"** са отпадъците, които по своя характер и състав са сравними с отпадъците от домакинствата, с изключение на производствени отпадъци и отпадъци от селското и горското стопанство.

20. **"Прилежащи части"** са териториите около сгради, павилиони, дворни места, паркинги, гаражи, автогари и ж.п. гари за поддържането, на които са отговорни техните обитатели или ползватели.

21. **"Притежател на отпадъци"** е причинителят на отпадъци или физическото или юридическото лице, в чието владение се намират те.

22. **"Причинител на отпадъци"** е физическо или юридическо лице, при чиято дейност се образуват отпадъци (първичен причинител на отпадъците), или всеки, който осъществява предварителна обработка, смесване или други дейности, водещи до промяна на свойствата или състава на отпадъка.

23. **"Производствени отпадъци"** са отпадъците, образувани в резултат на производствената дейност на физическите и юридическите лица.

24. **„Разкомплектоване на ИУМПС"** е дейност, извършвана в центровете за разкомплектоване за отстраняване на опасните вещества от тях, разглобяване, разкъсване на парчета или раздробяване, както и всяка друга операция, извършвана с цел подготовка за оползотворяване на ИУМПС или на техни компоненти или подготовка за обезвреждане на неподлежащите на повторна употреба и оползотворяване компоненти и материали.

25. **"Разделно събиране"** е събирането, при което поток от отпадъци се разделя по вид и естество на отпадъците с оглед улесняване на специфично третиране.

26. **"Рециклиране"** е всяка дейност по оползотворяване, чрез която отпадъчните материали се преработват в продукти, материали или вещества за първоначалната им цел или за други цели. То включва преработването на органични материали, но не включва оползотворяване за получаване на енергия и преработване в материали, които ще се използват като горива или за насипни дейности.

27. **„Собственик на МПС"** е лицето, упражняващо право на собственост върху МПС към момента на прекратяване на регистрацията му по смисъла на Наредба № I-45 от 2000 г.

28. **"Строителни отпадъци"** са отпадъците от строителство и разрушаване, съответстващи на кодовете отпадъци, посочени в глава 17 от Индекс към Решение 2000/532/ЕО на Комисията от 3 май 2000 г. за замяна на Решение 94/3/ЕО за установяване на списък на отпадъците в съответствие с член 1, буква "а)" от Директива 75/442/ЕИО на Съвета относно отпадъците и Решение 94/904/ЕО на Съвета за установяване на списък на опасните отпадъци в съответствие с член 1, параграф 4 от Директива 91/689/ЕИО на Съвета относно опасните отпадъци и следващите му изменения.

29**.** "След експлоатационни грижи за депо за отпадъци" са дейностите по поддръжка на площадката на депото след неговото закриване, осъществяване на контрол и наблюдение на параметрите на околната среда (мониторинг) и отстраняване на евентуални отрицателни последици от въздействието на депото върху околната среда и човешкото здраве за определения от компетентните органи след експлоатационен период на депото.

30. **"Събиране"** е натрупването на отпадъци, включително предварителното сортиране и предварителното съхраняване на отпадъци, с цел транспортирането им до съоръжение за третиране на отпадъци.

31. **"Съдове за битови отпадъци"** са контейнери, кофи, кошчета на обществени места, в които се изхвърлят битови отпадъци, както и полиетиленови чувалчета за разделно събиране.

32. **"Транспортиране"** е превозът на отпадъци, включително съпътстващите го дейности по товарене, претоварване и разтоварване, когато се извършва от оператора като самостоятелна дейност.

33. **"Третиране на отпадъците"** са дейностите по оползотворяване или обезвреждане, включително подготовката преди оползотворяване или обезвреждане.

34. **"Управление на отпадъците"** са събирането, транспортирането, обезвреждането и оползотворяването на отпадъците, включително осъществяваният контрол върху тези дейности, след експлоатационните грижи за депата, както и действията, предприети в качеството на търговец или брокер.

35. **„Център за разкомплектоване"** е място за съхраняване и разкомплектоване на ИУМПС.

36. **"Маловажен случай"** е този, при който извършеното нарушение с оглед на липсата или незначителността на вредните последици или с оглед на други смекчаващи обстоятелства представлява по-ниска степен на обществена опасност в сравнение с обикновените случаи на нарушение от съответния вид.

**Глава тринадесета**

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. Настоящата наредба се издава на основание чл.22, ал.1 от Закона за управление на отпадъците (Обн.,ДВ,бр.53 от 13.07.2012 г., в сила от 13.07.2012г), във връзка с чл. 8 от Закона за нормативните актове (ЗНА).Същата е приета с Решение № 154 от 28.08.2020 година

§ 2. Настоящата Наредба влиза в сила от деня, следващ обнародването и.

§ 3. Изпълнението на Наредбата се възлага на кмета на Гулянци.

§4.Наредбата е изменена съгласно Решение № 442/28.04.2022 година;

§5.Наредбата е изменена съгласно Решение № 794 от 25.08.2023 година

§6.Наредбата е променена съгласно Решение № 271 от 28.02.2025 г.

**Приложение 1 към чл.62, ал.2,т.3**

**ПРЕДПИСАНИЕ ЗА ПРЕМЕСТВАНЕ**

**НА ИЗЛЯЗЛО ОТ УПОТРЕБА МОТОРНО ПРЕВОЗНО СРЕДСТВО**

№ / год.

Днес ……………….година, на основание чл. 62, ал.2,т.3 от Наредба за управление на отпадъците на територията на община Гулянци, уведомяваме собственика на :

МПС : …………………………………………………………………………………………..

ВИД : ………………………………………………………………………………..................

МАРКА : ……………………………………………………………………………...……….

ЦВЯТ на МПС : …………………………………………………………………...…………..;

РЕГИСТРАЦИОНЕН НОМЕР ( ако има такъв ) : ……………………………………….....;

АДРЕС НА ПАРКИРАНЕ : ………………………………………………………………......;

/ улица, ЖК, блок, площадка /

В срок от 14 / четиринадесет / дни да се освободи заеманото от собственото му МПС място. При неспазване на посочения срок МПС ще бъде принудително преместено от …………………………………………..лицензиран оператор на адрес гр. ……………….., ул. …….……………….№ …

КОМИСИЯ :

1……………………………….

( ……………………….)

2……………………………….

( ……………………….)

3……………………………….

( ……………………….)

***Приложение 2 към чл.62, ал.2, т.5***

КОНСТАТИВЕН ПРОТОКОЛ

№………/……………… год.

ЗА ТЕХНИЧЕСКОТО СЪСТОЯНИЕ НА

ИЗЛЯЗЛО ОТ УПОТРЕБА МОТОРНО ПРЕВОЗНО СРЕДСТВО

Днес, ……………200… г. в гр. Гулянци комисия назначена със заповед №………………………… на Кмета на Община Гулянци, на основание чл.62,ал 2,т.5 от Наредбата за управление на отпадъците на територията на Община Гулянци, в състав:

1……………………………………………………………………………………………….

(име, презиме, фамилия)

…………………………………………………….……………………………………….. служител на Община Гулянци

(длъжност)

2…………………………………………………………………………………….........

(име, презиме, фамилия)

…………………………………………………….………………………………служител на Община Гулянци

(длъжност)

3…………………………………………………………………………………………

(име, презиме, фамилия)

…………………………………………………….……………………………………

служител на РУ на МВР Гулянци

(длъжност)

състави настоящия протокол за техническо състояние на излязло от употреба МПС, като установи следното:

МПС: ………………………………………………………………………. ВИД: ……………………………………………………………………………………..

МАРКА:………………………………………………ЦВЯТ: …………………………………….. РЕГИСТРАЦИОНЕН НОМЕР (ако има такъв): …………………………………………………………………………………………………

СОБСТВЕНИК: …………………………………………………………………………………………………………...............................................................................................

(име, презиме, фамилия)

АДРЕС НА ПАРКИРАНЕ: …………………………………………………….

(населено място, улица, номер, площадка)

СЪСТОЯНИЕ на МПС

Външно състояние на превозното средство (по външен оглед):

1. Наличие на двигател: ………………………………………………………

2. Наличие на скоростна кутия: ………………………………………………..

3. Състояние на купето (кабината, каросерията): …………………………….

4. Наличие на врати: …………………………………………………………….

5. Наличие на калници: …………………………………………………………

6. Наличие на капаци: ………………………………………………………….

7. Наличие на седалки: …………………………………………………………

8. Наличие на арматурно табло: ……………………………………………….

9.Наличие на стъкла: …………………………………………………………..

10.Състояние на каросерията: …………………………………………………

11. Осветителни тела:

а)Фарове: ……………………………………………………………………………………

б)Габарити и мигачи – предни: ………………………………………………..

в)Стоп, габарит, мигачи – задни: ………………………………………………

12.Наличие и състояние на колелата и гумите: …………………………………………………………………………………..

13.Допълнителни данни по показания на свидетели: ……………………………………………………………………………………

Становище на комисията: ……………………………………………….

Настоящият констативен протокол се състави в 3 екземпляра.

КОМИСИЯ:

1…………………..

2………………….

3……………………

Приложение 3 към чл. 62, ал.2,т.5

**КОНСТАТИВЕН ПРОТОКОЛ**

**за извършена проверка**

№ ./ год.

Днес, год.

подписаният

на длъжност и ,

на основание чл.62 (2) т.5 от Наредба за управление на отпадъците на територията на община Гулянци, извърших проверка на:

При проверката присъстваха:

1 …..

2………………………………………………………………………………………………..

3………………………………………………………………………………………………..

От извършената проверка се установи, че собственикът на ИУМПС:

.………………………………………………………………………………………

(трите имена по лична карта, ЕГН) (адрес на местоживеене)

ВИД:

МАРКА:

ЦВЯТ:

РЕГИСТРАЦИОНЕН НОМЕР (АКО ИМА ТАКЪВ )

АДРЕС НА ПАРКИРАНЕ:

/ улица, булевард,.ж.к., блок, площадка/

не е освободил заеманото от собственото му ИУМПС общинско/държавно място и не го е преместил в личен имот, площадка за временно съхраняване или център за разкомплектоване, в 14

(четиринадесет) дневен срок съгласно предписание № от г.

Настоящият протокол се състави в (3) три еднообразни екземпляра.

Извършил проверката:

/ /

Присъствали при проверката:

1

2

Приложение 4 към чл. 64, ал.1

УДОСТОВЕРЕНИЕ

№………/……………… год.

Издадено от …………………………………………………….наименование, адрес, ЕИК, подпис на лицето издало удостоверението)

……………………………………………………………………………………………………………………………….......................................................................................

………………………………………………………………………………………………………………………………………………………………………………………..

(наименование, адрес, ЕИК на центъра за разкомплектоване)

№ …………………………. на Разрешението за извършване на дейности по чл.35 от Закона за управление на отпадъците, издадено от ……………………………………..…………………………………………………………………………………………………………………………………………………

Днес, ……………200… г. издавам настоящето Удостоверение на МПС ………………………………………………………………………………………………………………………………………………………………………………………..

……………………………………………………………………………………………………………………………….......................................................................................

(вид, клас, марка, модел, регистрационен или идентификационен номер)

собственост на ………………………………………………..……………………………………………………………………………………………………………………………………..

(трите имена, ЕГН, адрес)

…………………………………………………………………………………..…………………………………………………………………………………………………

допълнително заплатена сума …………………………………………………………………………………..…………………

в случаите, когато ИУМПС не съдържа основни компоненти или съдържа отпадъци, които са били добавени към него, съгласно чл.12 от Наредбата за изискванията за третиране на отпадъците от моторни превозни средства).

Издаденото удостоверение е условие за прекратяване на регистрацията.

Оператор:

…..………………………………

(подпис)

/……………………………/

(име и фамилия)

Собственик:

…..……………………………

(подпис)

/……………………………/

(име и фамилия)

Приложение 4 към чл. 62, ал.2,т.5

**АКТ** № ……………./………………година

За установяване на административно нарушение

Днес ……………………..година, в гр.Гулянци, подписаният: ………………………………………………………………………………………………………………………………………………………………………………………

……………………………………….на……………………………………. длъжност :…………………………………..при………………………………………………….

( име, презиме, фамилия )

…………………………………………., в присъствието на свидетелите :

1. …………………………………………………….................................................ЕГН : …………………………………………………………………………………………

( име, презиме, фамилия )

с адрес : …………………………………………………………………………………………

( гр., община, област, ул. № )

………………………………………………………………………………………………………………………………………………………………………………………...

1. …………………………………………………….......................................... ЕГН : ………………………………

( име, презиме, фамилия )

с адрес : …………………………………………………………………………………………

( гр., община, област, ул. № )

…………………………………………………………………………………………………………………………………………………………………………………………

Съставих този акт против :

……………………………………………………................................................. ЕГН : …………………………………………………………………………………………..

( име, презиме, фамилия )

с адрес : …………………………………………………………………………………………

( гр., община, област, ул. № )

Притежаващ Л.К №……, изд. на …………………с месторабота………………………………………………………………………………..

затова, че е нарушил чл.8, ал.3, т.2 от Наредба за управление на отпадъците на територията на община Гулянци, във връзка с чл.62, ал.12 от Наредбата, посредством изоставянето на МПС………….марка…………….., модел ……………………, цвят ……………….рег. № ……….

………………………………………………………………………………………………….....................................................................................................................................

………………………………………………………………………………………………………………………………………………………………………………………...

Подробно се описва нарушението – дата и място на извършване, членовете на наредбата, които са нарушени

Запознах се със съдържанието на акта, правя следните обяснения и възражения по него:

…………………………………………………………………………………………………………………………………………………………………………………………..

………………………………………………………………………………………………………………………………………………………………………………………….

Актосъставител : ………………………………

Нарушител : …………………………………….

Свидетели :

1……………………

2……………………

В случай на отказ на нарушителя да подпише акта, отказът се удостоверява с подписа на един свидетел :

Свидетел:….………………………………………... ЕГН : ………………………………………………………………………………………….

( име, презиме, фамилия )

с адрес : …………………………………………………………………………………………

( гр., община, област, ул. № )

Подпис на свидетеля :…………………………………………..

Подписаният : ………………………………… получих екземпляр от настоящият акт и в тридневен срок от подписването мога да направя и допълнителни писмени обяснения и възражения по него.

Дата :…………… подпис :……………